Royals (kappale)

Royals on uusiseelantilaisen laulaja-lauluntekijä Lorden kappale ja ensimmäinen single.  Kappaleen ovat säveltäneet Lorde ja Joel Little, joka toimi sen tuottajana. ”Royals” julkaistiin EP:llä The Love Club EP 21. marraskuuta 2012. Se on mukana myös Lorden ensimmäisellä studioalbumilla Pure Heroine. Kappale julkaistiin singlenä 3. kesäkuuta 2013.

”Royals” on Lorden tunnetuin ja menestynein kappale. Kappale nousi listaykköseksi muun muassa Yhdysvalloissa ja Britanniassa. Suomessa se pääsi listasijalle 8.  Single on saanut timanttilevyn sertifikaatin Yhdysvalloista, Brasiliasta, Ranskasta ja Kanadasta.

Kappale sai positiivisen vastaanoton kriitikoilta ja on voittanut useita palkintoja, muun muassa kaksi Grammy-palkintoa. Kappaleen musiikkivideo voitti VMA-palkinnon. 

Kappale on electropop- ja taidepop-musiikkia.  Sen tuotanto on minimalistinen. Sanoituksissa kritisoidaan materialismia ja rikkauksilla kehuskelua ajan pop- ja rap-kappaleissa. 

Kappaleen ja Pure Heroine -albumin menestys vaikutti siihen, että valtavirran popmusiikki muuttui minimalistisempaan suuntaan. Sitä on pidetty yhtenä 2010-luvun tärkeimmistä kappaleista.

Tuotanto
Lorde sävelsi kappaleen uusiseelantilaisen tuottajan Joel Littlen kanssa 15-vuotiaana vuonna 2012. Hän kirjoitti sanat puolessa tunnissa ja työsti sitä sen jälkeen Littlen kanssa studiossa. Little toimi kappaleen tuottajana. Lorde on merkitty kappaleen sävellyskrediitteihin virallisella nimellään Ella Yelich-O’Connor.

Kappaleen sanoissa kritisoidaan materialismia ja omalla varallisuudella kehuskelua. Monissa ajan pop- ja rap-kappaleissa puhuttiin yltäkylläisestä elämäntyylistä, johon tavallisen ihmisen oli Lorden mielestä vaikea samastua. Lorde on sanonut huomanneensa näitä teemoja esimerkiksi Draken , Nicki Minajin, Lana Del Reyn, Kanye Westin ja Jay Z:n musiikissa. Kappaleen nimi ”Royals” (suom. ”kuninkaalliset”) tulee kuvasta, jossa Lorde näki sanan baseballpelaajan paidassa. Nimeen vaikutti myös Lorden viehtymys kuninkaallisiin.

”Royals” yhdistelee tyylillisesti electropop, taidepop ja alternative-musiikkia. Siinä on vaikutteita hip hopista ja indie popista. Kappale erosi tuotantonsa puolesta useimmista aikakauden popkappaleista. Tuotanto on minimalistinen ja koostuu lähinnä hip hop -biitistä, bassosta ja sormien naksuttelusta.

Julkaisu
”Royals” julkaistiin Lorden ensimmäisellä EP-levyllä The Love Club EP 21. marraskuuta 2012. Lorde julkaisi EP:n aluksi omakustanteena SoundCloudissa. Se oli kuunneltavissa ja ladattavissa ilmaiseksi. Hän on sanonut halunneensa julkaista EP:n aluksi ilmaiseksi, jotta hänen ikäistensä nuorten olisi helpompi kuunnella sitä. Universal Music julkaisi EP:n kaupallisesti 8. maaliskuuta 2013 EP:n ja ”Royals”-kappaleen saatua suosiota Uudessa-Seelannissa.

”Royals” julkaistiin singlenä Yhdysvaltain alternative-radioon 3. kesäkuuta 2013. Kappaleen suosion kasvettua se julkaistiin elokuussa valtavirtamusiikin radioon. ”Royals” oli ainoa EP:ltä julkaistu virallinen single. Kappale oli samalla ensimmäinen single Lorden debyyttialbumilta Pure Heroine. Albumi ilmestyi 27. syyskuuta 2013.

Kappale oli ostettavissa Suomessa ja useimmissa muissa maissa digitaalisena latauksena elokuussa 2013. Single julkaistiin fyysisenä CD-singlenä ainoastaan Saksassa, Itävallassa ja Sveitsissä. CD-singlen B-puolena oli EP:n kappale ”Bravado”.

Helmikuussa 2014 kappaleesta julkaistiin liveversio ”Royals / White Noise”, jossa Lorde esittää sen Disclosure ja AlunaGeorge-yhtyeiden kanssa Brit Awards -gaalassa. Liveversio on mash-up Disclosuren ja AlunaGeorgen kappaleesta ”White Noise” ja kappaleesta ”Royals”. Liveversion tuotto lahjoitettiin konfliktialueiden lapsia auttavalle War Child -hyväntekeväisyysjärjestölle.

Vastaanotto
Arvostelut
”Royals” sai suurimmalta osin erinomaiset arviot musiikkikriitikoilta. NPR kehui kappaleen melodiaa ja vilpittömän kuuloisia sanoituksia sekä Lorden rytmistä laulua. PopMatters piti sen soundia tuoreena ja omaperäisenä. YleX piti sitä erinomaisena esittelykappaleena ja kehui ”unenomaista” biittiä, sanoituksia ja Lorden ääntä. Useat julkaisut, esimerkiksi Consequence of Sound ja The Boston Globe, pitivät sitä yhtenä Pure Heroine -albumin kohokohdista.

Toisaalta sanoituksia kritisoitiin rasistisiksi esimerkiksi Feministing-blogissa, sillä niissä mainitaan mustiin rapartisteihin liitettyjä asioita kuten kultaiset hampaat, Cristal-samppanja ja Maybach-autot. Monet olivat kuitenkin tästä eri mieltä. Esimerkiksi uusiseelantilainen toimittaja Lynda Brendish kirjoitti, että lyriikoissa mainitaan useisiin elitistisiin ryhmiin, ei vain raptähtiin, liittyviä asioita. Yksityiskoneet liitetään oligarkkeihin ja miljardööreihin, iltapuvut seurapiirihenkilöihin ja tuhotut hotellihuoneet rocktähtiin. Useat puolustajat sanoivat, että uusiseelantilaisen nuoren laulua ei pitäisi katsoa amerikkalaisesta rotunäkökulmasta.

”Royals” lisättiin useille vuoden parhaiden kappaleiden listoille. Vuonna 2019 se lisättiin monille 2010-luvun parhaiden kappaleiden listoille. ”Royals” oli Rolling Stonen kaikkien aikojen parhaiden kappaleiden listalla sijalla 30 vuonna 2021.

Palkinnot
”Royals” on voittanut useita palkintoja. Kappale voitti vuoden laulun ja parhaan popsooloesityksen Grammy-palkinnot vuoden 2014 palkintogaalassa. Se oli ehdolla vuoden levyksen Grammy-palkinnon voittajaksi. Kappale on palkittu myös muun muassa Billboard Music Awards-, APRA Awards- ja New Zealand Music Awards -palkintogaaloissa.

Kaupallinen menestys
”Royals” on Lorden tunnetuin ja menestynein kappale. Kappale nousi oli Yhdysvalloissa Billboard Hot 100 -listan ykkösenä yhdeksän viikkoa. Lorde oli ensimmäinen soolokappaleella Billboard Hot 100 -listan kärkeen päässyt uusiseelantilainen artisti. Hän oli samalla 16-vuotiaana nuorin itse sävelletyllä kappaleella listaykkösen saanut artisti. Kappaleesta tuli cross-hitti. Se nousi Yhdysvalloissa myös rock-, pop- ja adult pop -listojen ykköseksi. 

Single nousi Britannian singlelistan ykkössijalle ensimmäisellä listaviikollaan marraskuussa 2013. ”Royals” oli listaykkösenä myös Uudessa-Seelannissa, Kanadassa, Irlannissa, Espanjassa, Italiassa, Ruotsissa ja Belgian molemmilla singlelistoilla.  Japanissa kappale oli Billboard Japanin listan sijalla 16. Suomessa se oli parhaimmillaan virallisen listan sijalla 8.

”Royals” oli iso menestys myös Australiassa ja nousi latauslistan sijalle 2. Kappale ei voinut esiintyä Australian singlelistalla, koska sen sisältävä EP The Love Club EP oli laskettu Australiassa singleksi ja noussut listalle. The Love Club EP nousi singlistan kakkoseksi ja on myynyt Australiassa yhdeksänkertaista platinaa.

Single on myynyt kultaa tai platinaa monissa maissa. Se on myynyt moninkertaista platinaa muun muassa Uudessa-Seelannissa. ”Royals” on saanut harvinaisen timanttilevyn sertifikaatin Yhdysvalloista, Brasiliasta, Ranskasta ja Kanadasta.

Musiikkivideo
Kappaleelle tehtiin musiikkivideo, jonka ohjasi Joe Kefali. Videosta on olemassa kaksi eri versiota, alkuperäinen ja Yhdysvaltain markkinoita varten editoitu versio. Video kuvaa teinipojan arkielämää kotona ja kaupungilla. Poika syö aamiaista, leikkaa tukkaansa, nyrkkeilee toisen pojan kanssa ja hengailee juna-asemalla. Videolla näytetään välillä lyhyesti Lordea laulamassa.

Lorde voitti videolla parhaan rockvideon VMA-palkinnon vuoden 2014 MTV Video Music Awards -gaalassa.Hän oli ensimmäinen rockvideon palkinnon voittanut nainen ja sooloartisti. Lorden voitto rockvideoiden kategoriassa sai osakseen kritiikkiä, koska kappale ei monen mielestä kuulunut rockgenreen. Video oli ehdolla  myös parhaan naisartistin videon VMA-palkinnon voittajaksi.

Vaikutus
Useat julkaisut, esimerkiksi Billboard ja Vulture ovat kutsuneet ”Royals”-kappaletta yhdeksi 2010-luvun tärkeimmistä kappaleista. Kappaleen ja Pure Heroine -albumin menestys vaikutti siihen, että valtavirran popmusiikki muuttui 2000-luvun alun dance popista ja EDM:stä minimalistisempaan ja melodisempaan suuntaan. Hillitty lähes kuiskaava laulutapa tuli suosituksi. Sen uusia edustajia olivat esimerkiksi Billie Eilish ja Banks. Jotkut pidempään uraa luoneet artistit kuten Selena Gomez ja Lady Gaga muuttivat esiintymistään ja laulutapaansa hillitympään tyyliin. Pop- ja alternative-genrejä yhdistävistä kappaleista tuli valtavirtaa.

Kappaleen menestys avasi uusia mahdollisuuksia naispuolisille poplaulajille. Julkisuuteen on noussut monen tyylisiä poptähtiä, joista monet lauloivat ulkopuolisuuden näkökulmasta eivätkä välttämättä olleet avoimen seksuaalisia. Poplaulujen sanoituksissa alettiin kertoa aiempaa enemmän tarinoita jokapäiväisestä elämästä.

Remixit ja coverversiot
Artistit The Weeknd, Wale, T-Pain ja Rick Ross tekivät kappaleesta remix-versiot. T-Painin ja Rick Rossin versiot saivat osakseen kritiikkiä, koska niissä on osin eri sanat ja sanoma kuin alkuperäisessä.

Useat artistit ovat esittäneet coverin kappaleesta. Muun muassa Bruce Springsteen, Selena Gomez ja Dua Lipa ovat esittäneet sen livenä. Jason Derulo ja Clean Bandit esittivät molemmat kappaleen BBC:n Live Lounge -ohjelmassa.  

Pentatonix-yhtye julkaisi kappaleesta a cappella -version. Nu metal -yhtye Otep levytti sen albumilleen Generation Doom (2016). Jamaikalaisen Demarcon versio ”Loyal” esiintyy pelissä Grand Theft Auto V. Demarcon versiossa on uudet sanat. ”Weird Al” Yankovic teki kappaleesta parodian nimeltä ”Foil” albumilleen Mandatory Life.

Singlen kappaleet
Kaikki kappaleet säv. ja san. Ella Yelich-O’Connor ja Joel Little (paitsi ”White Noise” säv. ja san. Howard Lawrence, Guy Lawrence, Aluna Francis, George Reid ja James Napier).

Kokoonpano
 Lorde – laulu
 Joel Little – instrumentit, tuotanto, äänitys, miksaus
 Stuart Hawkes – masterointi

Listasijoitukset
Viikottaiset listat
Royals Maa ja lista Korkein sija Alankomaat (Single Top 100)4 Australia (ARIA Charts, digitaaliset kappaleet)2 Belgia, Flanderi (Ultratop)1 Belgia, Vallonia (Ultratop)1 Brasilia (Billboard) 20 Espanja (PROMUSICAE)9 Etelä-Afrikka (EMA, radiosoitto)3 Etelä-Korea (Gaon Chart, ulkomaiset singlet, lataukset) (koreaksi, englanniksi)37 Irlanti (IRMA)1 Iso-Britannia (Britannian singlelista)29 Israel (Media Forest, radiosoitto)1 Italia (FIMI)1 Itävalta (Ö3 Austria)2 Japani (Billboard Japan)16 Kanada (Canadian Hot 100)1 Meksiko (Monitor Latino, englanninkieliset kappaleet)11 Norja (VG-lista)3 Puola (ZPAV, radiosoitto)11 Ranska (SNEP) 24 Ruotsi (Sverigetopplistan)1 Saksa (GfK)20 Skotlanti (OCC)25 Slovenia (SloTop50)37 Suomi (Suomen virallinen lista)8 Sveitsi (Hitparade)3 Tanska (Hitlisten)3 Tšekki (ČNS IFPI, digitaaliset singlet)20 Tšekki (ČNS IFPI, radiosoitto)7 Unkari (Mahasz)10 Uusi-Seelanti (Recorded Music NZ)1 Venezuela (Record Report, pop ja rock)1 Yhdysvallat (Billboard Hot 100)1 Yhdysvallat (Billboard, adult contemporary -radio) 2 Yhdysvallat (Billboard, adult pop -radio) 1 Yhdysvallat (Billboard, popradio) 1 Yhdysvallat (Billboard, rock ja alternative)1

Royals / White Noise  Maa ja lista Korkein sija Irlanti (IRMA)93 Iso-Britannia (Britannian singlelista)72 Uusi-Seelanti (Recorded Music NZ, kotimaiset singlet)9

Vuoden lopun listat
2013 Maa ja lista Korkein sija Alankomaat (Single Top 100)15 Belgia, Flanderi (Ultratop)43 Belgia, Vallonia (Ultratop)68 Iso-Britannia (Britannian singlelista) 44 Italia (FIMI)53 Itävalta (Ö3 Austria)46 Kanada (Canadian Hot 100)18 Ranska (SNEP)63 Ruotsi (Sverigetopplistan) 75 Saksa (GfK)98 Sveitsi (Hitparade)51 Tanska (Hitlisten)39 Uusi-Seelanti (Recorded Music NZ)2 Uusi-Seelanti (Recorded Music NZ, kotimaiset singlet)1 Yhdysvallat (Billboard Hot 100)15 Yhdysvallat (Billboard, rock ja alternative)3

2014 Maa ja lista Korkein sija Alankomaat (Nederlandse Top 40)83 Belgia, Flanders (Ultratop)69 Belgia, Vallonia (Ultratop)40 Brasilia (Crowley) 35 Iso-Britannia (Britannian singlelista) 98 Italia (FIMI)64 Japani (Billboard Japan)92 Kanada (Canadian Hot 100)35 Ranska (SNEP)43 Ruotsi (Sverigetopplistan) 61 Saksa (GfK)98 Sveitsi (Hitparade)67 Uusi-Seelanti (Recorded Music NZ, kotimaiset singlet)5 Yhdysvallat (Billboard Hot 100)20 Yhdysvallat (Billboard, adult contemporary)15 Yhdysvallat (Billboard, rock ja alternative)3

2015 Maa ja lista Korkein sija Uusi-Seelanti (Recorded Music NZ, kotimaiset singlet)12

2016 Maa ja lista Korkein sija Uusi-Seelanti (Recorded Music NZ, kotimaiset singlet)15

Vuosikymmenen lopun listat
 Maa ja lista Korkein sija Yhdysvallat (Billboard Hot 100, 2010–2019)18 Yhdysvallat (Billboard, rock ja alternative, 2010–2019)15

Myyntipalkinnot
Maa SertifikaattiMyöntäjä Belgia kultaa Belgian Recorded Music Association Brasilia 3x timanttilevy Pro-Música Brasil Espanja platinaa PROMUSICAE Iso-Britannia 3x platinaa British Phonographic Industry Italia 2x platinaa Federazione Industria Musicale Italiana Kanada timanttilevy Music Canada Norja 5x platinaa IFPI Norge Ranska timanttilevy Syndicat National de l’Édition Phonographique Ruotsi 4x platinaa GLF Saksa kultaa Bundesverband Musikindustrie Tanska platinaa IFPI Danmark Uusi-Seelanti 3x platinaa Recorded Music NZ Yhdysvallat 14x platinaa  (timanttilevy ja 4x platinaa) Recording Industry Association of America

Julkaisuhistoria
 Alue Päivämäärä Formaatti Levy-yhtiö Lähteet Useimmat maat 21. marraskuuta 2012 lataus ja suoratoisto (Soundcloud) omakustanne  Yhdysvallat 3. kesäkuuta 2013 radio (alternative) Republic Records, Lava Records  Useita (mm. Suomi) 2. elokuuta 2013 lataus EMI, Universal Music  Useita 5. elokuuta 2013  Yhdysvallat 13. elokuuta 2013 radio (valtavirtamusiikki) Republic, Lava  Saksa 15. syyskuuta 2013 lataus  Universal Music  Italia 20. syyskuuta 2013 radio  Iso-Britannia 20. lokakuuta 2013 lataus Virgin Records  Saksa, Itävalta, Sveitsi 10. joulukuuta 2013 CD Universal Music New Zealand  Useimmat maat 19. helmikuuta 2014 lataus (Royals / White Noise) BRIT Awards Limited  Uusi-Seelanti  4. huhtikuuta 2014 lataus (Royals / Tennis Court) Universal Music New Zealand  lataus (Royals / 400 Lux) 

Lähteet

Aiheesta muualla
Kappaleen musiikkivideo (alkuperäinen versio)
Kappaleen musiikkivideo (Yhdysvaltain versio)
 Royals Discogs-sivustolla

Luokka:Vuoden 2012 kappaleet
Luokka:Lorden kappaleet
Luokka:Joel Littlen tuottamat kappaleet
Luokka:Grammy-palkitut kappaleet
Luokka:Billboard Hot 100 -listan ykköset
Luokka:Britannian singlelistan ykköset
Luokka:Hyväntekeväisyyskappaleet
Luokka:Protestilaulut